Луиш ди Камоинш
Напусна рано ти, душа любезна…

Превод от португалски: Симеон Хаджикосев, 1984

chitanka.info

Напусна рано ти, душа любезна,

живота, с мъка все несподелена;

почивай горе ти успокоена,

аз ще живея тук сред мрачна бездна.

В селенията вишни ти възлезна

и ако там си с памет сподобена,

недей забравя любовта блажена,

която — чиста — в мене не изчезна.

Ако съзреш, че нещо се равнява

на болката, която ме рани

и все така без милост ме сразява,

моли се богу, който те плени

и рано те от мен отдалечава,

по-скоро моя взор да засени.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.